CELEX: C2005/082/50
Language: el
Date: 2005-04-02 00:00:00
Title: Υπόθεση C-77/05: Προσφυγή του Ηνωμένου Βασιλείου της Μεγάλης Βρετανίας και Βόρειας Ιρλανδίας κατά του Συμβουλίου της Ευρωπαϊκής Ένωσης, που ασκήθηκε στις 17 Φεβρουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/25
            
         Προσφυγή του Ηνωμένου Βασιλείου της Μεγάλης Βρετανίας και Βόρειας Ιρλανδίας κατά του Συμβουλίου της Ευρωπαϊκής Ένωσης, που ασκήθηκε στις 17 Φεβρουαρίου 2005
   (Υπόθεση C-77/05)
   (2005/C 82/50)
   Γλώσσα διαδικασίας: η αγγλική
   Το Ηνωμένο Βασίλειο της Μεγάλης Βρετανίας και Βόρειας Ιρλανδίας, εκπροσωπούμενο από την Elizabeth O'Neill, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 17 Φεβρουαρίου 2005 προσφυγή κατά του Συμβουλίου της Ευρωπαϊκής Ένωσης.
   Το προσφεύγον ζητεί από το Δικαστήριο:
   
               1.
            
            
               να ακυρώσει τον κανονισμό (ΕΚ) 2007/2004 του Συμβουλίου, της 26ης Οκτωβρίου 2004, σχετικά με τη σύσταση ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (1)·
            
         
               2.
            
            
               να ορίσει, σύμφωνα με το άρθρο 233 ΕΚ, ότι, κατόπιν της ακυρώσεως του κανονισμού περί του οργανισμού συνόρων, και ενόσω εκκρεμεί η θέσπιση νέας νομοθεσίας στον τομέα αυτό, οι διατάξεις του κανονισμού περί του οργανισμού συνόρων εξακολουθούν να ισχύουν, εκτός καθόσον οι εν λόγω διατάξεις έχουν ως αποτέλεσμα τον αποκλεισμό του Ηνωμένου Βασιλείου από τη συμμετοχή του στην εφαρμογή του κανονισμού περί του οργανισμού συνόρων·
            
         
               3.
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα:
   Το δικαίωμα του Ηνωμένου Βασιλείου να συμμετάσχει στη θέσπιση του κανονισμού (ΕΚ) 2007/2004 του Συμβουλίου, της 26ης Οκτωβρίου 2004, σχετικά με τη σύσταση ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (
         στο εξής: κανονισμός περί του οργανισμού συνόρων
      ) δεν αναγνωρίστηκε, παρά το γεγονός ότι το Ηνωμένο Βασίλειο γνωστοποίησε ότι επιθυμούσε να συμμετάσχει στη θέσπιση του εν λόγω κανονισμού, σύμφωνα με το άρθρο 5, παράγραφος 1, του Πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης (
         στο εξής: Πρωτόκολλο Σένγκεν
      ) και το άρθρο 3, παράγραφος 1, του Πρωτοκόλλου για τη θέση του Ηνωμένου Βασιλείου και της Ιρλανδίας. Η ακύρωση του κανονισμού περί του οργανισμού συνόρων ζητήθηκε για τον λόγο ότι ο αποκλεισμός του Ηνωμένου Βασιλείου από τη θέσπιση του εν λόγω κανονισμού συνιστά παράβαση ουσιώδους τύπου ή/και παράβαση της Συνθήκης, κατά την έννοια του άρθρου 230, δεύτερο εδάφιο, ΕΚ.
   Το Ηνωμένο Βασίλειο ισχυρίζεται, κυρίως, ότι το Συμβούλιο, αποκλείοντας το Ηνωμένο Βασίλειο από τη θέσπιση του κανονισμού περί του οργανισμού συνόρων, ενήργησε βάσει εσφαλμένης ερμηνείας της σχέσεως μεταξύ του άρθρου 5 και του άρθρου 4 του Πρωτοκόλλου Σένγκεν. Ειδικότερα, το Ηνωμένο Βασίλειο προβάλλει ότι:
   
               α)
            
            
               Η εκ μέρους του Συμβουλίου ερμηνεία, σύμφωνα με την οποία το δικαίωμα συμμετοχής που απονέμει το άρθρο 5 του Πρωτοκόλλου Σένγκεν ισχύει μόνο για τα μέτρα που σχετίζονται με διατάξεις του κεκτημένου του Σένγκεν στις οποίες συμμετέχει το Ηνωμένο Βασίλειο σύμφωνα με απόφαση του Συμβουλίου εκδοθείσα βάσει του άρθρου 4, είναι αντίθετη προς τη διάρθρωση και τη διατύπωση των ως άνω άρθρων, την ίδια τη φύση του μηχανισμού του άρθρου 5 και τη Δήλωση σχετικά με το άρθρο 5 η οποία προσαρτάται στην Τελική Πράξη της Συνθήκης του Άμστερνταμ.
            
         
               β)
            
            
               Δεν απαιτείται η εκ μέρους του Συμβουλίου ερμηνεία του Πρωτοκόλλου Σένγκεν προκειμένου να καταστεί δυνατό να έχει πρακτική αποτελεσματικότητα ο «υπό την επιφύλαξη […]» κανόνας του άρθρου 7 του Πρωτοκόλλου για τη θέση του Ηνωμένου Βασιλείου και της Ιρλανδίας. Η ως άνω ερμηνεία δεν απαιτείται ούτε προκειμένου να διατηρηθεί στο ακέραιο το κεκτημένο του Σένγκεν. Συγκεκριμένα, οι αρνητικές συνέπειες ενός τέτοιου μέτρου, ως μέσου διαφυλάξεως του κεκτημένου, επί του Ηνωμένου Βασιλείου θα ήσαν εξαιρετικά δυσανάλογες.
            
         
               γ)
            
            
               Λαμβανομένης υπόψη της ευρείας έννοιας των μέτρων που σχετίζονται με το κεκτημένο του Σένγκεν την οποία χρησιμοποιεί το Συμβούλιο στην πρακτική του, ο μηχανισμός του άρθρου 5 του Πρωτοκόλλου Σένγκεν, όπως ερμηνεύεται από το Συμβούλιο, θα μπορούσε να λειτουργήσει κατά τρόπον ώστε να παραβιάζεται η αρχή της ασφαλείας δικαίου και οι θεμελιώδεις αρχές που διέπουν τη στενότερη συνεργασία.
            
         Το Ηνωμένο Βασίλειο ισχυρίζεται, επικουρικώς, ότι, αν η εκ μέρους του Συμβουλίου ερμηνεία της σχέσεως μεταξύ του άρθρου 5 και του άρθρου 4 του Πρωτοκόλλου Σένγκεν ήταν ορθή, τούτο θα είχε, κατ' ανάγκην, ως συνέπεια την υιοθέτηση μιας στενής ερμηνείας της έννοιας του μέτρου που σχετίζεται με το κεκτημένο του Σένγκεν κατά το πνεύμα του άρθρου 5, ως μέτρου το οποίο συνδέεται αναπόσπαστα με το κεκτημένο· και ο κανονισμός περί του οργανισμού συνόρων δεν είναι τέτοιο μέτρο.
   
      (1)  ΕΕ L 349, σ. 1.